
Sülysáp Város Önkormányzata Képviselő-testületének

2014. november 27-én tartandó munkaterv szerinti ülésére

5. napirendhez

Tárgy: Sülysápi Hírforrás Szerkesztő Bizottsági beszámolója
Tisztelt Képviselő-testület!

A Sülysápi Hírforrás Szerkesztő Bizottságának 2013 októberétől 2014 szeptemberéig tartó időszakot átölelő beszámolójából tájékoztatást kaptunk a lap megjelenésének gyakoriságáról, terjedelméről, tartalmáról, gazdaságosságáról, és a szerkesztésével kapcsolatos problémákról.
Meglátásom szerint a lapra továbbra is szükség van, a jelenlegi ingyenes megjelenési formában, hiszen ezzel tudjuk a lakosságot a legszélesebb körben tájékoztatni az önkormányzat munkájáról, valamint a településen zajló fejlesztésekről, eseményekről.
Ugyanakkor az utóbbi időben a szerkesztőség létszáma igencsak megfogyatkozott, így javasolom megválasztani a bizottságba Cseri Sára Sülysáp, Vasút u. 36/a. szám alatti lakost.
Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen! 

…/2014. (XI. 27.) ÖKT határozati javaslat
Sülysáp Város Önkormányzatának Képviselő-testülete 
elfogadja a Sülysápi Hírforrás Szerkesztő Bizottságának előző a megelőző egy éves időszakról szóló beszámolóját, és megköszöni a Bizottság egész éves munkáját, egyúttal
a Szerkesztő Bizottság tagjának Cseri Sára Sülysáp, Vasút u. 36/a. szám alatti lakost megválasztja.

Határidő: azonnal
Felelős: Sülysáp Hírforrás Szerkesztő Bizottságának elnöke
Sülysáp, 2014. november 17.

Horinka László s.k.


polgármester
Láttam! Sülysáp, 2014. november 19.

Tóth Krisztina s.k.
jegyző
Melléklet
A Sülysápi Hírforrás című helyi lap éves beszámolója

2013. október – 2014. szeptember
Tisztelt képviselő-testület!

A Hírforrásban rendszeresen jelen vannak a helyi civil szervezetek, iskolák, próbálunk több közéleti témát feldolgozni, s a 2014-es évben is igyekeztünk az önkormányzat munkáját rendszeresen bemutatni. 

Sajnos 2012 decemberében Szücsiné Laczkó Eszter és Balog Mónika is lemondták a szerkesztést, így azóta gyakorlatilag egyedül kell szerkesztenem az újságot. Az olvasószerkesztői munkát Szabó Miklós vállalta el, aki véleményem szerint magas színvonalon, igényesen látja el feladatát. A nyár elején ő is lemondta az újságszerkesztést, azonban a választásokig még a korrektúrázást folytatta. 

Az elmúlt egy évben gyakorlatilag egyedül végeztem mind az anyagok gyűjtését, a hirdetések kezelését, a lap tördelését, az egyéb kapcsolattartásokat. Véleményem szerint ez így nem fenntartható, keresni kell olyan munkatársakat, akik hosszútávra vállalják a szerkesztői feladatot, és a közéleti területen is aktívak, írnak cikkeket, amik a civilek részéről küldött anyagok és az önkormányzati hírek mellett tovább színesítik a lapot.

Az intézmények, civil szervezetek részéről rendszeresen kapunk anyagokat, és nagy felületen van jelen a Wass Albert Művelődési Központ is.

A kampányban újra előkerült az, hogy az újság kizárólag az önkormányzat számára előnyös témákkal foglalkozik. Szeretném leszögezni, hogy az önkormányzat törvényben foglalt kötelessége a saját munkájáról a lakosságot tájékoztatni. Ez nem jelenti azt, hogy egy, a település életének minden részletére kiterjedő színes újságot tartson fenn. Ez lehet cél, de a jelenlegi felállás ezt nem teszi lehetővé. 

12 oldalon 2 alkalommal (2014. május, augusztus), 16 oldalon 8 alkalommal (2013. október, november, december, 2014. január, február, március, április, szeptember), 20 oldalon egy alkalommal (2014. június) jelent meg a Hírforrás. 

Általában 2-4 oldalt tesznek ki ebből az önkormányzat munkáját bemutató írások, interjúk. 1-3 oldal a kulturális blokk, további 2-5 o. a közéleti hírek, és rendszeresen értékesítünk 2-3 oldalt hirdetés céljára. Ez összesen 11 megjelenés, ami megegyezik az előzetesen tervezettel. 
A 11 lapszám összesen 2 263 170 Ft-ba került. 2014. januártól a Patkós Stúdiótól a Tápió Nyomdához vittük át a lapot, ami havi szinten 58 380 Ft megtakarítást eredményezett (16 oldalas újság esetén) az önkormányzat számára.
Hirdetési bevételünk ebben az időszakban 398 128 Ft volt.

A kézbesítési rendszeren folyamatosan próbálunk úgy változtatni, hogy minél kevesebb hiba történjen. Sajnos a közmunkások folyamatos váltakozása nagyon megnehezíti a kézbesítés pontosítását. Az újság példányszámát 3000-ről 3100-ra emeltük.

Mivel az újság ISSN azonosítóval rendelkezik, a még mindig 5% ÁFA-val állítjuk elő az újságot. 

Az új testületi felállással párhuzamosan szükséges egy új szerkesztőbizottság felállítása. Jelenleg 1 fővel beszéltem eddig, aki hosszabb távon is vállalja az újság lektorálást. Legfontosabb feladatunk a következő időszakra olyan szerkesztők keresése, akik elsősorban a közéleti híreket kezelhetnék.
Sülysáp, 2014. október 15.

Köszönettel és tisztelettel:

Katus Norbert

